પ્રકૃતિની વિવિધતા આપણને ગમે છે. આપણે કદી એવું પૂછીએ છીએ કે ગુલાબ કેમ કમળ જેવું નથી? કાગડો કેમ પોપટ જેવો નથી? ગુલાબ એ બસ ગુલાબ છે. તો પછી જયારે માણસોની વાત આવે ત્યારે આપણે વિવિધતાને કેમ સ્વીકારી શકતા નથી? કેમ આપણે એવું ઈચ્છીએ છીએ કે સામી વ્યક્તિ આપણી જેમ વિચારે કે આપણને ગમે એવું વર્તન કરે? આખરે માણસ પણ પ્રકૃતિનો જ એક ભાગ છે અને વિવિધતા એ જ પ્રકૃતિનો મૂળભૂત ગુણધર્મ છે. જીવનમાં ક્યારેક તો આપણે સ્વીકારવું જ પડશે કે માણસો અલગ અલગ જ હોય છે અને તેમને જેવા છે તેવા જ સ્વીકારવા જોઈએ. તો પછી આજથી જ કેમ એની શરુઆત ન કરીએ?